
    Mjesta blijede i nestaju prema svojstvenom uzorku. Povijest je najgušći razlog: vezana samo uz namjenu dana, mjesta previše riskiraju. Ono što ponekad ostaje, to su imena. Plutajući označitelji neodoljivo privlače one koji dolaze kasnije. Imena A, B, C, na primjer, mogu biti ispunjena osjetom kamenih blokova i pravilnih grobova pod rukama, mirisom algi na zidovima, nečijim ugaslim svijestima koja su te prostore činila mjestima. Uživamo u svakom slovu i glasu imena, zabavljamo se anagramima, poviješću glasovnih promjena, onomastikom slabo dokumentiranih krajeva, sve u trudu da spasimo linearnu ili škrto razgranatu povijest i napunimo je sadržajem, da vratimo smisao. Taj je pothvat počeo prije nego što je osviješten svemir i potrajat će lebdeći dugo pošto prestanu prostor i vrijeme.

  
    RAZLAZ

  
    Gledaj sveučilišnu bolnicu

na obodu grada koji je polako

širenjem u prazno

zatvara u cistu. Izrasla

    uz rijeku kao tiha karantena

smeđi tok da bude prva crta obrane

od nečega odande

    Ili, naprotiv

noćna nedovršena

tvrđava nikada opsjednuta

    Volim tamna mjesta sluha

s kojih se, neizloženo

nadziru krajevi pod sjenom no

    nijedan čuvar ne može

slušati sve prilaze

  
    THE MOON LOOKS ON THEM ALL

     

    Bilo je teško shvatiti opet značaj migracija

veličinu zakrivljene površine svijeta

i nužde da se, umirući

živi i dalje

    Plakat ćemo malko svakog jutra uz paštetu

dok ne zagrizemo konačno žlundru

koja nas veže za svijet

    Svatko svoj protestant, žedan

neposredovanja, šalicā glazbe

lakih zora iznad ulica

jasnih od posla i dana

    Preuranjeni piknik na brijegu iznad grada

pomiriti s množinom svijeta

zahtjevom sistema sudbinom planeta i

šaptati Noć je još mlada

kao da je klišej mir. Kao da je značaj tu

    Kao da si ti tu. Kao da ćeš biti sve

Uđemo jedno drugom u tijela i onda

    u četiri osam deset

uglova svijeta. Te koje ćeš voljeti

koje ću voljeti nećemo razumjeti

tako je lakše

    A govor o dvoje ova

komorna opreka urliku izvana

čisti je luksuz. Piknik uz jagode na brijegu

    Iznad grada nižemo parole (nikad

započeti prevrat): Dolje vlada

kao da to išta mijenja

kao da zastor od toga sporije pada

    Uvijek se

uvijek te vlade, glave i zemlje

jedino broje

  
    U IME OBITELJI

     

    Bila sam suha

krošnja domaćinstva

plodove mi pojela učmala blizina

bila je jača

i htjela ih je još još još

    Dugo mi je mrtav

jezik svih soba

odzvanjanja nema

    U kući prateći majku

na izlasku kroz boli

podivljalog tijela

najviše sam sanjala

    Pod otvorenim

otrovanim nebom kažu

nema snova

    A moji su bili

od mojih prsa u nečijim

nedječjim zubima

od žuđenih prstiju

duboko usred usana

    Jezik sam pregrizla

    do samoga kraja govorila

ono što stane u okvir fotografija

  
    KOLODVOR

     

    Tamo svi su nas drugi dan htjeli

Bila je sreća zvati se obitelj

na cesti ka šumi

u očima grada

    Sreća

biti poznat drugom do dna kao govor

majke koji više ne trebaš trebaš

li to znanje?

    Budiš se tako. U isti čas

bako vi sjedite

u sve užem prostoru dalekog doma

koji mi bježi pod snijeg

    Oko vas se stišće mrklina

stišćete se vi u klupko

vune na krilu

    Igle vas ipak ne napuštaju jedino

one nas bodu dok držimo

ruku u ruci

    Sve je to točno, rem acu tetigisti

I što su vama oči što čovjek

bez kuće i djece a nama

su sve

    I tu i tamo koja smreka

bijela i sama

pred sivom srećom daljine

    Sada smo sami. Tako ste htjeli

tako smo htjeli

da hoćete

    Sada šutimo i mi i svjetlo

otvorenoplavo

toči nam privid mladosti u pogled kroz kuhinjski prozor

dok ruke idu jedna k drugoj polako

polako asimptotski

    Do drugog bismo kraja svih mora

išli po sjajno

zrno zadovoljstva s plaže

    Jedno zrno sreće

pa da i zapne za zub

  
    Šume su izgarale, mehanizmi pohlepe sadili su nove

tvornice papira, napretka i nacije

    Bljuvali smo plastiku, svima je bilo lakše

sve po starom: velike su rijeke

lizale beton i uzalud prale

    naše crne štale

    Savjest negdje noću laje

usred tišine jednoličnih plantaža

i u tome sva izgara –

    jutro više ni na što ne zove

osim na sljedeće (milošću asfalta)

    Kasno se u crijevima nadula misao:

svaki je proces nezaustavljiv

razum nema pojavu u tvari

ne ostavlja traga ni u kakvom vosku

još manje papiru –

    samo sile stavljene u pogon:

ponuda potražnja kaosi svih vrsta

  
    00:00

     

    Probudili smo se svatko od svog

košmarnog sna u konačnici svi

iz iste hale užasa

pomalo već združeni stoljećima

koja su predstojala. Nitko ne zna

iz koje županije mračne republike

krenuo je odjek niti tko se prvi

nakašljao krvavo, potrgao načetu tetivu

koja je svima držala nadu za kosti

    Jedan po jedan smo ustajali

suočeni s crvenim očima satova u mraku

djeca još samo taj put su iskočila

iz naših kreveta

    Sljedeće pamtimo

urlik svih gradova nad morima

prvu recku smrti na beskrajnom uzglavlju

mȍre što se izvija

od pola do ekvatora

  
    Kad su se spremali ostaviti grad,

nije im bilo do govora o tome

kako su ga i sami dokrajčili na ulicama,

pod temeljima. Možda radi manje žaljenja,

možda iz čistog užitka u već tako malo strašnom

činu razaranja.

    Više se nije ni znalo odlažu li

ceremoniju odlaska iz želje i

legende, ili im smeta i posljednji

kamen na kamenu, za odlet treba ravna i širom

otvorena spržena ravnica.

  
    Krenuli smo hodnikom u najkasnije proljeće

kao što se nekad sve zatvaralo

na kraju školske godine

(rogovi mukli u sjeni stabala)

    I dalje smo hodajući mučno

razmišljali je li prozor zatvoren

jesmo li ugasili struju i plin

i druge potpore jastva

odavno nestale

    Napuštajući grad, u nedostatku glasova

duboko smo studirali sintaksu drvoreda

    otkrivali pravila koja su prethodila

prodoru šuma i polja u trgove:

    kojim redom smjena žutih i zelenih tonova

kojim ključem breze ili javori pred praznim

oknima stubištā

    one katalpe na visokim obalama

rijeka koje očajne istječu iz kolodvora

  
    Gudalom dubi jamice

Antun iz desetog sela kraj zvijezda

puni ih rosom

od vrbova grožđa

    Dubina plave bobe ko praznina

novog neba i slušaj

– ne pjeva kit

    Spremajte sjeme dok je još vrijeme

kad toliko željno zovete noć

    Ja se penjem s mačkama na lijesku i odande

gledam niz ceste

    u zlatne peći istoka

odakle se valjaju prozori i brajde

  
    Na uzlasku, drvene daske je smijenio beton. U ilovaču stare močvare, iznad toplih arterija zemlje, položili smo korita. U igri: neka ih zagrije, te čiste kade u bedru divljine, srpanjsko sunce ovog mirnog kraja pored susjedne države tišine, pa ćemo se bućkati. Ručnik i kokta, narukvice, sitniš, sve spremno za skeč rekonstrukcija mora. Lijepo je bilo osjećati vodu i ležeran strah od dubine u mirisu vruće, pokošene trave, prašini zemlje, ljetu kontinenta. Umjesto lignji, crvene šljive zdrobljene po platnu mamine torbe. Umjesto šljunka, izmrvljeni beton; na pučini, kukuruz stasao i cvjeta. Kidala se, lagano, boja sa stijenki, probijala pirika stazama, svuda. U velikom bazenu javile se prve kopnice i leća. Najprije do ruba, u ustajalom kutu, na kraju bližem šumi. A onda je sve to prodrlo dublje i kao što plijesan pušta vriježe sve do jezgre jela, nije bilo dosta ispljunuti vrh, reći Ovo se makne i ostalo je naše, jer nije više bilo. Drvene daske smijenio je beton, beton su pojele ličinke muha. Bilo ga je previše pa se prevrnuo u valovima masne zemlje: kupalište krmom u ništa, kontejner u njedrima mora, okoštala kaverna lišena pluća. U vrućini ljetnog dana dječja se graja bešavno pretopila u kreket mladih žaba. Sve dok nismo došli bijesni i smrvili propali eksperiment, sravnili isturenu koloniju svijesti, kako djeca gaze izobličene kule utvrda od pijeska.

  
    ZA KOPRIVAMA (I)

  
    
      Vinkovićeva odozdo gore
    

     

    Ovaj i takav dio grada jedini

na potreban način filtrira prostor

i na svoj cjelosvodni dušnik

izdiše natrag taj

višak neba, manjak zagušenja,

bijele crte lampi strogih lica kao

nožice koje pridržavaju zrak, uvijek

sjevernjački iskošen suncem.

    To što je meni

ovaj prostrti brijeg danas, ljetos, pred

sedam godina Zapadna Njemačka,

dokaz je univerzalnosti prostora, njegove

plastičnosti, nekog dubljeg prelijevanja iskustva,

opcije da ovo bude i Dojčland i Zagreb

i da ne bude ništa.

    Ovaj poligon, iskockan odmjerenim kućama

kao zidovi holodeka sklopkama, postaje

lakom maketom nekog bijelog

predgrađa Bonna šezdeset i pete.

I mada ondje nema ničeg sličnog

i nitko mi ne bi shvatio pamet,

ovo je Bonn i gotova priča,

u uredu bujaju prvi kompjutori,

na cesti bijele kacige, ne sluteći

Baader-Meinhof, misle na maslac i Marlboro.

    Odlazim dalje niz Ribnjak, obogaćen nečim

što zovem iskustvo. I makar i bilo

slobodna dramska seansa,

izlazim iz nje spreman za drugo,

spreman da isto, za sve.

  
    AMERIKA, ZAPETA PUŠKA

     

    U zaboravu Kansasa i Arkansasa mazimo

rijetke izbojke kraljevske pušine.

    Kao iz lampe, lagano dimljeni

izlaze dineri.

    Blago sam oplakao, buržujskije

od vaza od mramora

Ameriku i Englesku i sve druge

zemlje proleterske.

    U mom vrtu naći ćete, ispod smokve,

četiri stapke kraljevske pušine.

    Ima taj ključ Amerike, napušten

iz kojeg je se može iznova izgraditi

bilo kad

sa svime što je najgore

i što je prisno, kao svud.

    Nekako se, atomarna, izmakla zlu.

  
    Puno, puno kasnije, bez najave,

došli su –

predvorje i prilaz

mračnoj voćnoj šumi. Debele strunjače trave

dosegle visinu grmlja. U nekošenom miru

slagale se dugo. Samo

jedna vijugava staza kuda je k smrti

bježao zec.

    Tu je mjesec palio

združene štitove bazge; sitne, ali jake.

Trebalo je brati – dok je pelud živ i dok titra

biti brži od buba. Ostavit im ipak

velik časni dio.

    Na sjeveru, staza kući

nije vodila.

Smreke su je priječile u postojanom rastu,

crno neranjive u krugu.

    Ode li se jednom, vratiti se nije, osim

podzemnom vodom, letom

šoštarovih krila, jašući u sedlima

zelenih guštera, sve

preko skrivenih mina lukovica luka,

podmuklih poteznih vriježa

jagoda u travi.

    Mogao sam samo dalje

kroz grmlje i stupiti u šumu

izraslu cijelu tijekom moje kratke mladosti:

ondje, u niši u zidu ili brdu,

naći busen gljiva kao rast kristala.

    Ispred, po suncu između lijeski

trči dječak s puškom hitriji od zeca,

blago mi poznat s kraja prošlog vijeka.

I ništa za njim. Prah i tišina.

  
    Otvaranje kompasa,

kutijice s prstenom za zaručnika svijeta. Igla

sretno levitira. Smjerovi imaju boje odiskona

pušu, još danas, nezasluženim značajem.

    Ponesi me na prsima popodne,

kiša toči jamstvo sreće,

izlet je pod munjom i gromom sasvim mek.

    Rekli su,

U kojem god smjeru otišli,

dok smo svjesni nebeskog

raskrižja na zemlji, ići ćemo dobro.

    Livadom. Bilo je vode pored plavog nasipa

plitke i tople, rađala je žabe

na uske grliće kadulje.

    Zamahom pogleda, pružanjem

ruke koja me usmjerava s nasipa

ravnicom, nicale su šume,

opet ili prvi put.

    S brda se borbeno spuštalo šiblje

svuda sve više se grlilo drvlje i

Brezje Bukovje Drenje Bestovje

Cerje Orešje Javorje

Hrastina

Vrbovec Višnjevec Lipovec

Grabarak

Dubrava

  
    Još jednom,

odavde gdje nasip nastavlja, krtica pod ulicom,

k umrlim kućama u sjenama smreka. Leđa hladna od njih,

prsa dotle jug, otvoren

u blagim zavojima, kao

krajolik meandriran morenama koje nikad nisu stigle. Grije.

    Da je ovdje stajati nekratko,

do zamjene polova, nestanka bolova (nečeg

što daje barem pola vječnosti), gledati bez-

značajni puls: zeleno žuto zeleno

smeđe lišće javora što putnika odvlače u polja,

indigo svibanjskih kadulja, pamtim, poimence istih

kao i onoga dana u početku.

  
    POVIJEST PRAVA

  
    MINISTARSTVO OBRANE

     

    Tko je venuo za cijelim

nikada nije došao do sreće

    Živjeti jutros: čekati priču

a samo rečenice držati za vlasi

    Stvari su veće od naše mutne sreće

duže od privida vječne prisutnosti

jače od veze od svijesti do svijesti

    Za razliku od lijeske

na platanu se ne može popeti:

    ljuske se odvajaju i padaš

na prepukli asfalt pred ministarstvom

    Parada tenkova

zapravo ničime ne mijenja prostor

a najmanje vrijeme

    U cijevi je budućnost

i nekoliko prošlosti mesa –

    pod čelikom čuči

povratak na početak

i kraj

    Povijest se dijeli prolaskom brigada

    od njihova marša

ne možemo preko

     

  
    A što ako ovaj grad

Što ako ulice nasilja

San ih je sazdao da budu dublje još ranjene, sada

su nazvane po neranjivoj slobodi

Apollinaireova. Nietzscheova

    Mi tražimo stan

Zamisli, tražiti stan u gradu odraslijem i tvrđem od stvarnosti prije

nekoga konačnog okršaja, njuši se

Ulice su spremne za borbe

Mi smo odustali, ali u snu se stječemo

braniti dan

    Maleno gnijezdo u uskom

klancu iza bolnice

Gol, naježen od jeseni, mislit ćeš

Dobro je i tamo nas možda nikad ne pronađu, prođu

pored mišje rupe kao u crtiću

    A što ako ovaj grad

Što ako ulice predstoje

u neko duboko ranjeno doba nama, koji smo odustali

ali ćemo morati opet podići zastave

koje nemaju bliskosti, samo

krvava koplja

    Tad u tom gašenju karata

stiskanju svih izbora

    željet ću znati broj svjetala i sjena

koje preostaju svijetu

    Najbolje jasnih na krhkoj topografiji

tvojega na ulicama

izgubljenog tijela

  
    Tih dana svijet Zemlje

zatvoren u konačne mogućnosti

i povijest čovječanstva

izjednačili se

    Neki je znalac pronašao

koliko točno imamo vremena

za ljetne praznike ljudskosti

    i onda nam pravio recke na motkama

kojima smo tražili mjesto u svijetu. Radi

samokontrole

    Jednog je jutra pogledao golo

zapešće kao na sat, onda u nebo

sivo od vrućine, rekao samo

    Ništa, odsad kako hoćete

    Motke su krčile klance

u bedrenim kostima

  
    Nakanili smo se iskreno zgražati

no priznajmo tijelo je vrhunska igračka

    Kad pukne koža i provali mast

je li još svjestan taj komad očaja

za kog je kasno da ne umre

    i onda kad zinu zubi ludila sklapa ih jedino

post-orgazam obreda, izgaranje

do zadnjeg živca

razlaz po kućama

    Kad čovjeka bacaš na otpad

je li važno ako se usput izubija

ako mu otpadne pokoja noga

ako mu izrežeš jezik

i šutneš na lomaču

    Jezik i tako beskoristan

da opiše užas i bol

da izgradi izlaz iz tijela prije no plane

objasni smisao takve okrutnosti

    Nema ga: igra je

tehnike s mesom Zatvaraj!

    oči dok plamen pohotno juri potokom nafte

k licu (volio) leđima (bolio) šteta

što boljet će daleko više i urlik tijela neće

dati da prigrliš kraj

    Sa spaljenom krvi će oteći lice

i nitko ti u njega neće moći reći

ništa, nikad zaboravljena igračko

navijena plačno i skičavo

  
    Budimo se kao pali

iz vagona u nekoj

istočnoj Europi zbrisanoj

lanjskim snijegom

    Kroz pravilne žbice

odmičućeg vlaka

sivo svjetlo jutra

bacalo bi sjene kao

prolazak bicikla

    (Osim toga poznavali smo kaktus

lijevo krevet, spuštanje roleta)

    Ležimo upijajući

vlagu sve većega svijeta

    Otvaramo jedni drugima oči

preko plahte leda

    Na krevetu snijega

više nema

tragova naših nogu

    u snu nepolomljenih

zdravih i lijepih

    Tijela kao lijepog sjećaš li se još

    I da je tvoje

možda još moje

i to je sve

  
    Mene jednog Odbor za buđenje

poslao je natrag da istražim prve

navade i običaje:

na jednom od četrnaest prilaza Zagrebu

bilježim povijest prvih smaknuća

ugodno razapet između teorija.

    U svijetu koji više nema jedno ime ni okrugle obrise

osim oblih trbuha kvašiorkor djece,

povijest prava od primarne je važnosti.

    Bilo je dosta da pognuta baba

otme nekom izbojak korova više

pa da taj isti kaže A što bi bilo ako.

    Oni visoki i jaki, složeni u gumenu

francusku maskotu, umrli bi u milosti

kiselog gušenja; niskima je gorjelo

od peta pa gore, teško ćemo saznati kako se

okolna gomila tješila od krikova

    (osim ako prelistamo program

svih sedamnaest balkanskih ratova).

    Bilo je nešto tako lako i logično

u aditivnom stilu te brzinske lomače.

Grublja su braća odrastanje nježnije

paprila šalom o visini u mišlenima.

    Tako je nastala kultura polja s gumama,

čije crne tragove iskopavam uz rijeku.

    Je li nestala

kad je ponestalo guma, koje nitko više ne zna stvoriti

ili su ih šume, svegutajuće, drugačijim datostima

potakle da razviju nove finese

grupnih patologija?

  
    TIME MACHINE

     

    Bio sam tako smješten po svom dolasku u svijet

da sam gledao baš jednu stranu amfiteatra. Praznina zore

hladna je ovisno o kutu. I sve je to imalo veze,

a ne posljedice. Ne znam značaj ravnomjernih prozora

nizanih u neke hijerarhije od mraka pa do sljepila, gore,

svrhu eliptičnih fanfara na suncu, lišenih onog što najavljuju.

To što je zgrada zazvala neku privatnu dubinu i mjesto

na kojem se ravnovjesje srušilo, to si odnesi

kad te sve odnese dalje.

    Ovo nije ono vrijeme. Tko vrijeme nije definirao, ne može

imati podršku roda, zvonika i rafalnih sudova. Dobit će samo

sudove rafalima. Put vodi kroz ocvali rasadnik

svih mojih biljaka koje su propustile privinuti se k značenju,

pustiti korijen u zemljane bunkere duha, izbjeći u pjesmu.

Pa dugi zavoj oko urlika grada u sukobu,

toj bitci od očajne, cikličke množine.

    Od sivog Militärbürokrata zasjelog

između portretā s cenzuriranim očima čut ćeš

Skok kroz vrijeme moguć je samo iz faze

u fazu beskrajno važnoga povijesnog razvoja države.

    Sliježeš ramenima, opet na cesti,

misliš: što treba prigrliti, Bibliju, Hegela, pušku,

ili kartu za vagonski prijevoz, može sa slamom, bez prozora.

  
    Preko slike rijeke na vratima Balkana vrijeme je položilo unedogled cijevi sve do na sjever, do korijena novoga tjesnaca, prepuklog duž kontinenta. Pokret, na zapad. Začudo, nitko ne osniva mostobrane, otvoren je prijelaz i skeleti suhih stabljika divlje mrkve naviještaju vodu, kao i uvijek. Čudimo se zašto most nije srušen, ali nije, s onu stranu nitko ne zaustavlja, niti zove; samo iz odvoda nad rijekom visoko pljušte golemi slapovi prljave vode. I tako bez kraja, u dan, u noć. Rijetke kolone – danju šuljanje miševa, noću svi u nijemom nizu – prelaze most. Uveli vrbici; pod svjetlom mjeseca, čak je i magla od zagađene vode srebrna. Buka je zaglušna i oni koji vode drže za ruke svoje najbliže, koje ne čuju i jedva vide. Svake noći, odjednom, neko dijete pokazuje na odvratne slapove, na onaj jedan: pod svjetlom mjeseca, vidi, iz jedne se cijevi izlijevaju ribe, iz čiste vode čiste i glatke, žive i mlade i padaju, sjajne kao svježe iskovane britve, tiho na prljavu vodu i istog trenutka su mrtve. Načas svi zastanu. Neke se propinju u skoku, osmice beskonačnog umiranja u dan, u noć. Propinju se kao lososi na povratku u izvore gdje su stvoreni, gdje će roditi pa umrijeti. Prvo plaču djeca, onda i starci. Šmrcanje, ako se javi, utapa zaglušni šum. I tako bez kraja, preko kontinenta, iz noći u noć: nijemo prinošenje žrtve, na pozdrav, stalno kao napuštene papirnate molitve koje na Tibetu okreće vjetar.

  
    SJENA TORNJA

  
    Jutra su još ličila na suživot

čovjeka i ovog planeta: svitala rano

probrani usjevi odmjereno cvali i hranili

nepodivljale pčele

    Popodne se prostrla velika ravnica

nad njom su bez obzira rasli stupovi oblaka

    otoci potpuno proizvoljnih poremećaja

obećanih za sumrak, taj

povratak straha

    Tišina duboka do zujanja

    Osjećali smo kako ravnici ne dolaze u obzir

gradovi ni sela

    Navečer su goleme oluje obilazile predjele

iza ruba očiju, nogu i dana

    Mi smo se rano zatvarali

i spavali na smjene, svjesni

da metalni šumovi kiše po raslinju

lako prikrivaju korake kroz noć

  
    MANILA

     

    Svi su se tornjevi ovoga svijeta nazivali engleskim riječima

da se razumije rad

    Od tornja do tornja razapete mreže

da nas drže ispod vode

    Što radite vi dok ste nerođeni

Što radite vi dok ste živi dok mrtvi

Što živite vi dok se radi

crvi u kamenu dana

    Kad šutnemo ritmove ropstva

preko ruba Zemlje, odnedavno ravne

jesmo li išta

    Kad bude prolom

engleske riječi će zgasnuti

jedna za drugom pasti u more

    I što i što

što radi more dok se mi previremo ne radi

ništa

    Ne radi ništa

  
    NORILJSK

     

    U krajoliku danom samo geologiji

kristalne forme provociraju

kristalno rezanje rijeka

i šuma trasama tvornica

    Zemlja si je sama

kriva što brda

leže među odvodima kao leđa podmornica

    Gdje je planet lijevao bazalt lijevajmo mazut

mrtvo na mrtvo

kroz crne cijevi zatvorenog grada

pod brojem

    Unatoč nama

rijeke su točnije ceste: iza ugla

bijeli pijesak pod nogama jelki

    Nizbrdo mjesto

beznačajno, nezaboravno

kao idealni znak upozorenja

  
    EMLEY MOOR

     

    „Tko stoji na strmini lijevo od prevodnice, na mokroj cesti,

u izgaženoj travi, pod sobom vidi

ispiraonice puste, odsječke tračnica zarivenih u šumu

industriju već u komi“

    Englesko bacila si mrežu preko mora

i zasjela u oko na samome rubu odakle

potezala si konce slabašnim

trzajima pauka

    Krvava tišina sutona pod tornjem

lišenim carstva

    „Snopovi svjetla tvojega auta možda će presjeći

zidove spavaće sobe nikoga

neće probuditi“

    Izlazi mjesec. Iz kuće pod tornjem

odavno razbivši zrcala

izlaze čovjek i jež

    „možda čut ćeš vjetar što stiže gonjen

s mora koje ništa ne zna

da se rani o okno, o koru brijesta

kojom, nezačuđen, diže se sok, budući proljeće“

    Poslije njih, ulazim –

u Vrtu svijeta, iza grada od ugljena

izvezeni zastori s dezenom plavih paunova:

pipam željno

kao da ću naći majku

    „Trećega dana mimoiđe nas ratni brod

ploveći na sjever, na palubama hrpe leševa“

    Slušaj, večer poezije gore na vrhu

vječnoga mlaza betona, ustalog u znak

    nečega jednako teško razumljivog

jednako nemoćnog skrenuti mrak

    „Onda ništa. Radio nijem“

    Do jutra. Tada

meka himna prošlosti i moru

nejasna, najdraža onima

koji još imaju nade u san

    „Forties; Viking; North Utsire: northeasterly gale force 10 expected later.

Slight or moderate, becoming rough.

Fair.

Good.“

  
    MOSKVA

     

    Nasipe su izračunali

zaobljenim lijepim jednadžbama

tako da su uglovi dobili

gotovo prave obrise bregova

    Prijevojima

vodila nas je za ruku žena

od zemljopisa, avatar zemlje

poslan da pojasni

    Kraj nje dijete moraš biti

    Obronci nasipa uredno meki

od tepiha trave

uvečer toplih

    Nama su crna jezera

s one druge strane imala značaj

samo dubine

vremena pa nitko

nije potražio grad

    Kad se jedne već kasne

godine suše

pokazao vršak

tornja Ostankino

    ona nije našla riječ

    A trebala je izreći jezik

o vremenu, povijesti

ovog komešanja

(pretkraj kojeg danas

još ne smišljamo spasenja)

    Zašto i krenuti dalje od krava

ako je topla trava nasipa

u većini večeri

    nešto sasvim dovoljno

širokovječno

    infinitiv

  
    DOBRI VOJAK SEMJONOV

     

    Neki su rekli okus metala drugi

igle po licu no ništa to samo

malo topline od straha i zadnjih

ostataka brige za sebe

tog kukavičluka

    U vodama blještavim zelenoplavim

dok ronimo van grgljam:

    Imam dvadeset godina meni se ne umire

meni se ne umire

a netko te mora spasiti netko

mora zaglaviti u vječnosti

pa i kao pljeva

u zupčaniku

    Goleme države prave male ljude

prave ljude

a onda ih šalju u vječnost ili ništa:

    moj je put donde kroz zavrelu vodu

pod reaktorom u mraku pipati

gdje su ventili grčevito

hvataj hladne poluge

kao ruke skorog kraja i stisni

    Rekoh

kroz propali krov se nad Kolom

vidjelo polarno svjetlo stigoh

u vječnost ili ništa i ti

još danas meni zdesna

    Golemi ljudi prave male države

jer znaju, i jedne i druge

progutaju šume ili ono

za što je šuma bila riječ

  
    DUGA-1

     

    Smijurija susreta

s radarom nad šumama, onim

koji hoće da se pozna iza obzora

kao da je globus tamo nov

    Iz šume, iz radara

zadnja bolest svijesti nestaje –

daleko bačene zrake

odbijaju se samo od vlastitih leđa

    Ostaju

visoke čelične stepenice do

gore, jalove

kao zemlja pod sprženim smrekama no

    po njima uzlazi loza:

prilazeći izdaleka

na nebu nemilosrdno

nazire se grožđe

    Taj grozd, ta zelena

jedina posuda vode

i šećera visi nad stepama

    To sunce

     

  
    EKUMENOPOLIS

     

    Talozi prethodnih gradova, zapravo ljudskih

uspona i padova svuda

pod nama

    Gore na stotračnim

zračnim cestama ovješenim

nad klance odiskona

ležimo bez šatora

    Sanjamo ljude starine

koji, meki kao sjeme strička što još nekad doleti

govore riječ pojedinac

    Tko se mlad ne prevrne s ceste

dolje do mraka bez povratka

taj što više spava

    i o snu ne govori, čuva

to jedino vlastito

    Neki kažu: kad bismo zinuli

od vrućih muka iskidanog

sjećanja na Svijet

    mogli bismo opet podići

ono nešto s kupolom

čemu više nema imena

    I pjevati

  
    THEY CAME TO A CITY

     

    Kako su planine rasle i padale svojim

organskim životom, ljuskom svoje kože

zatvarale su usta tunelima

na dugom ulazu u grad.

Kad su do njih stigli

kroz usku se pukotinu vidio ocean

    Drugi su u šumi pronašli okno

kroz koje je jedva još strujao zrak, i daždevnjaci

i u dubini su vidjeli zlato

    Treći, a njih je

bila većina, od užasa ćulili uši

i slušali hujanje vjetra u dubini

    Tada netko, dovoljno

polubog, u mraku je nazreo sreću

    Stajali smo dugo pored stijena

u napetoj tišini

njezine blizine. Sve dok nije

nabujao jecaj

    Kaverne sreće nismo otvorili

Otišli smo dalje da bismo je

negdje

mogli naći opet

  
    „Burno je more!

Mliječni Put seže do

otoka Sado.“

     

    Prvo smo vidjeli, kao staru topovnjaču

antene i dimnjake na nepomičnom hrptu.

Onda smo stigli u Japan.

Nasmiješeni vodič nas je poveo

uskom stazom između havarija

na greben Fukushime.

– Ove smo godine jedan više,

imamo nadu makar kao

hanami, kojega odavno nema.

– Mjesec?

– Nešto je ostalo neupropastivo, on

je bar oduvijek prelijepo mrtav.

– Miran za san.

– Sivo svjetlo na pijesku ili snijegu…

– Pusta rotacija tišine. Odraz

mrtvog svijeta u večernjem spotlightu.

Big in Japan. Kad izlazi na istoku, kažemo

eno Judy Garland uzlazi na Broadway.

– Znači, pamtite.

– Pamtimo.

– Onda ga čuvate?

– Da ga ne pojede lisica,

smiješio se, klanjao, nudio

trostruku jabuku,

kockastu lubenicu, mi smo

šutjeli uz bačvu čije svjetlo

skriva galaktiku nad otokom Sado.

  
    Gledamo prema jugozapadu. Slijeva, sjena zgrada više se osjeti no vidi, ali ipak, mi smo u njima. Sada kroz njih, bez njih trg – miran i prazan, topao, narančast, ljubičast, boje neba uvečer spustile se nekako na ploče i u cigle kojima je definiran. Nema nikoga. Nikad nikog nije bilo, tako se čini, trg je nastao sam, izlučio ga je grad na jednom od svojih rubova. Nema ni praha ni prašine, iako je kraj ljetnog dana, očito, vani toplo baš koliko treba, ali nitko u tome ne uživa, možda je bio nekad – iz daljine – vika igre, topot lopte. Zid – to prema sutonu, dug i pust i ravan, možda od cigle, možda od kamena, ne zna se u boji zalaska. A iza njega kolosijeci, tihi kao i trg; je li ondje ikad bio koji vlak, nema sad veze. Iza tih tračnica širi se nebo, sve je ravno i okruglo – odande ljubičasta izvire i ulijeva se pomalo u svijest. Tu nešto i miriše, ne zna se što – mješavina noći, komorača, maziva za željezničke pragove, vlage iz crkve bez imena i oblika koja je zadnja stvarnost prije zida i kraja tog svijeta. Odande, iz zalaska, možda nešto ili netko stiže iz planina koje sa sjevera sjenom zatvaraju ravnicu. Iz toga što vidim i pišem, shvaćam da se uobličuje Italija: daleki vrhunci, obasjani prijevoj, granica, tvrđava, Tatarska pustinja. Ne, to je Slovenija. Sjene preko trga – duge noge sjena – vodotoranj strši nad zidom i njegov zatvoreni mrak pada preko trga, prazne fontane (nikad znale vodu), vrijeme kao i obično stoji ili ne postoji, radnje nema, drame ne, likovi asimptotski prilaze ka sceni, sve samo čeka – ali ne valja ni ta riječ, jer da bi nešto čekalo moralo bi biti svjesno i raditi, truditi se: ovo samo biva i stoji, kao predmeti naslagani na polici nasuprot prozora u bakinoj sobi koja gleda na ulicu ravnoga sela (je li ipak Slavonija kakvu smo davno upoznali?) i to sunce još ugrijava figurice i pokrivače, mi se, unutra, možemo veseliti noći i jutru, jer sutra smo opet slobodni, mali i mladi, a ovo je sve izvjesno – taj trg, on je siguran, to je barem jasno, neće nitko doći, ali će biti slika i prostor i zaklon i susret, jedan od brojnih, još samo jedan od krajeva svijeta da se pridoda onima koje smo slutili kao djeca na nepoznatim okrajcima rodnoga grada. Velesajam, rubom. Vinkovićeva, odozdo gore. I onaj zeleni predjel odrastanja, u kojem svi šumarci u dnu završavaju nogometnim klubom, preko polja; udaljene bijele figure; popodnevni zvižduk – leđa ormara, običnog ormara koji te neće odvesti nikamo.

  
    ZA KOPRIVAMA (II)

  
    A SHROPSHIRE LAD

     

    Tok kad je ravan on samo truje

no tu ionako nema života

    Znali smo to razgraničenje

dok su još maleni gradovi bili sasvim iskreni

u pogledu svojeg

otvorenog crijeva –

    kolektor tone u sjever sivozeleno

i nitko ga ne zna ako ne želi

visoka kupina pomaže

    I baš je tu most. Tko njime mora

i dovoljno dugo gleda nizgovno

bijelo od subotnjeg pranja

    vjetar mu zatitra mrežnice: iz crnih

zareza šume izrastaju

ogoljele

    Prljavi kanal oplakuje johe:

nešto za čije ime ne marimo

dok nam ne usfali

    Oni koji brane svoja polja

svoje šume i livade brane mislim

nešto puno prejasno

    Kad su došle haubice susjedne države

ovaj je odvod postao granica. Nekako prikladno

    smrad nas je jedini dijelio. Ne zadugo

jer kloaka grada stisla se od straha

onda mu i vodom zavrnuli

kao vratom

    Stajao sam modar s kacigom na glavi

prvom cigaretom među dva zadnja zuba

    a ona bezbrižna trešnja tu blizu nad vratima

mog locus amoenusa

    cvala u inat mirisnije

  
    Veliko stoljeće administracije

primaklo se kraju. U zraku

bilo je nešto svečano. Izvučeni su

skupi restorani; još skuplji avioni

povlačili su nebom crte u tri boje.

A dan je bio prelijep. Na livadama

iza državne televizije kao u Cambridgeu

The Backs: flora, nošnja, opuštena vesla,

udaljena pjesma i košnja. Krošnja

tužne vrbe, odavde gdje jesmo, koči se

ko gljiva nad gradom. Hladom

prolaze konvoji na putu za lubenice:

praznik. I od raznih borbi

koje smo mogli dobiti i ruku

koje smo mogli nemati mi zdravi

nemamo nijednu: iz trave motrimo

oblake u predugom premještanju

i nemamo čime činiti. Na sjeveru

nebo se topi i sante bijele pare

napreduju danima velebno u muk.

Ledohod nebeskih rijeka

između zima zvanih država. Duboka

grmljavina dolje, preko ljetnih polja,

idila već znana iz djetinjstva. Vlaga

jutra u parku; pusto sunce kolovoza;

svjetlo, kako pada kroz rešetku

mosta na Savi. Konvoji su prošli.

Košenice uz rijeku, bubnjevi sijena,

sjene kotača. Tri crte ne blijede,

mada avion neprekidno pada: parada

promiče i zavoj bude razrovan

kako ništa ne bi moglo natrag.

Onda je tišina. Onda ljeto dalje.

Država je nakratko otišla na jug.

  
    PRIJE KARTOGRAFIJE

     

    Dvostruke živice nikad nismo pitali

niti smo tražili prozore kroz ograde

ali krajem ljeta same se razotkrile

kuće gdje su sjenila žutila crvenila

    U hodnicima popločanim slovenskom keramikom

miriše na krumpir i tuđe rane ručkove

Kod drugih su ljudi stubišta praznija

i predvorja odzvanjaju slatkim zujem hladnjaka

    Na stolu punom štofova i kutijica s gumbima

ležale su haljine besmrtnih susjeda

Iznad naših obrva kazetirani stropovi

i prozori u voćnjake produbljene rujnom

    Sada treba mijesiti gaziti i toptati

oko tuđih prozora matičnjak i metvicu

u podnevnom trudu da se opet rastvore

slučajno u praskozorje otvoreni prostori

  
    ŽIVE

     

    ruke u snu

miješale bordošku

bijelu u tlu

iskopan kotao

i one do lakta

u tom pojilu

nijemi prsten košuta

    Modri u snu

mračili trsovi

crnu u tlu

sisali srčiku

ukupnih jeseni

kako bi iz njih

rodili iduću

    Ruke u snu

zasjele sveukrug

bijele na tlu

trgale kruhove

sve se grlile

u zemlju utonule

kao duge ličinke

  
    Hodat ćeš rezom tenkova kroz šumu

po zbijenom snijegu čije će se lice

mrviti u prvotno jezero topline

Hodam po snijegu, hodam pod šumom

ljuske prošlih pupova posute po onom

što je krivnja čovjeka, što je njegov san

Čekat ćeš listanje prekasnih bukava

njušiti topljenje zemlje i oblaka, ti

koji si ovuda puzao za mnom, tkao se tu

Vodi me nasip, majka svih brda

močvara, livada, svih soba podneblja

svaki je korak sretan kao smrt

To ti je najava tolikih godina, malo ih

puno ih, koliko god. Samo je jedan

prvi dan buđenja, došao onda, ostao sve

    Puckanje posljednjim pokrovom zime, moj korak

otapa tlo. Dok hodom oslobađam poznate šume

samo tražim dom. I lom

leda s tamnog granja, udari sunca, to

slijedi iz sna. Kiša od špranja, klikeri vode i

logikom koraka

logikom dva lišće se izvija

k ljetu u kojem zauvijek je moje

  
    O DUHU VREMENA

    
       
    

    Ići ću u proljeće jednako ovako (polažem u to)

cestama kroz polja površinski nešto

okaljana starošću. Malo manje sveta i daleka

ali, kao proljeće, ravnodušno nova

povratna bez obzira.

Jednom cestom – polja, hrbat od zelenog travnja,

nasip do mladosti, drugom – sela

svjetleća i mračna. Plest će se brzo kao dvije kičme

travnatih zmija: uličice, radnje,

gola koža i vrućina, ruke i papci životinja i ljudi; dugi

pogledi niz nasip, zenitna zelen, sve

čeg sam svijest. Birat ću po sebi.

    Zađem li u šume, potoci kroče

kroz tamne kuloare i kratere bombi

pod lišćem. Zvončići uz nasip toliko davni

da puštaju korijenje: naviru natrag i oni,

žuđeni rano. Na koncu se šume

    izlijevaju u ceste i nastavljaju dalje

bez šava. Tu je neka mlaka gdje tražim

zametke žaba (garancije tijeka, rijeka), osunčana

koso. Obalom stolci malog restorana i riba na stolu

Sebastiana Bacha

i jedne od njegovih nezapisanih kćeri. Svađa. Ne znam

je li nju, Bacha – u njegovom licu moja majka – i trpjela više,

no ja sam mu svrnuo pogled. I kaže,

Ta tvoja polja dobra, moj dom još od onda

kada sam prestao svirati Staljinove orgulje, došao

u šume. Šutnja. I mislim, šansa je, moram mu reći:

    Vrijeme je glazba, no toliko gusta

da se ne čuje ko glazba, da je zbroj tišina.

    – Točno. I k tome

polifona,

migne, shvatim, sinemo od strasti.

  
    Usred svega ovog ili na rubu, drvena topla kocka praznine. Prostor oslobođen imena. Predvorje nepregledno dugog popodneva. Plišem presvučeno predsoblje, tiha čekaonica iza koje mogu biti: zoološki vrt u predvečerje najdužeg dana u godini, merkati na suncu; povratak na staro; treći razred škole; duge i bijele stepenice izlivene glazbom, uz koje se penje do stratosfere i onda se prvom klasom nastavlja dalje, po želji. Samo kocka prostora, izvučenog prije promjena. Ipak, ime mu nije uljuljkanost. Spavanje nije. On nema imena. Tek je jezgra tišine koju preziru, ili za njom tragaju. Odande se ne vidi površina svijeta, nijedna gora, nijedan toranj nisu dovoljno visoki da svojom sjenom razbiju prozor. Visoko gore, tik uza svod, široki blagi prozori opasuju ovu dvoranu od hrasta. Pratiti promjene svjetla i to je sve. Sve što bježi, pronaći. Sada je tu. Samo trak svjetla sa zapada prosijeca prašinu. Sporo kao topljenje dalekih kapa, mijenja se lice vedroga neba. Umiru diljem. Zvukova nema. Nesagledivo dugo popodne. Samo nebo: ova kocka, anti-Aleph. Nebo, koje može biti: izmišljena brda renesansnih slika čija je svrha da streme u točku; polje mira u koje se gleda dok boli, dok brine sitna briga djetinjstva; odredište nade. Možda se primiče večer. Smrzavaju se slojevi neudahnutog zraka. Hladne leće te visine prikazuju prve planete. Njihova pojava u praznini sobe generira, ni iz čeg, radost. Netko da uđe našao bi zasad besmislen zagrljaj u zraku. Polovicu geste. No gola zemlja nije tako tužna. U lagano tekućem vremenu pluta, kao u jeziku, druga ruka, dovršetak kretnje.

  
    ZADNJA KOŠNJA

  
    Mamutica tame, mravinjak, monolit,

maglovita palača stršljena, toliko prepuna

da nitko ne susreće nikoga. Pčelicu Maju

od jedne do druge učionice navlače čuvari,

kroz prozore gimnazije: prijevoji, točila,

vrhovi, padine, sve to na drugi pogled

otkriva da je beton i bedem. U dubini

jablani, ljuljačke, upali prozori sjećat će

na imena voljenih, zabranjene gradove.

S ove visine, prvi reaktori palucaju u tami

dolje, kao mamci riba udičarki,

sputani mrakom koji nisu rasvijetlili.

A ti se sad umij prljavim vodama

sabranim iz zraka mrtvoga planeta (usta

ti se pune okusom pepela), pa gledaj

beskrajne blokove od prozora do prozora:

tvoj pogled pali svjetla u jednom pa drugom.

Između tebe i najbližih prizora onaj je trg.

Sve je opet narančasto. U svakom se osvjetljava

jedna tvoja pjesma, jedan zanos, propast,

peep-show rasječenih udova suštine. Iz daljine

netko stiže i ti bi stajao godinama ovdje

i čekao, samo kad bi znao da ćeš iz dubine

moći čuti povik koji mora biti znak

  
    Naglo pod rebra izlazim iz dvorca

Ostala je jedino kadenca

pulsiranje pjesme pjevane u mraku

u kojem se budim a grlo još vrelo

od jedinstva

    Zbor nijemih spava po čeliku tornja

u osvit, siv kao sutra

i može biti zazvan, samo

    da je mukati, mukati mučno

kao da su krave zapele u krošnjama

    U desetom selu iza centrale

nešto još vrti kotačić antene

nešto je stalo na prozor da čuje

    Zbore gluhih pjevaj

muči dodiruj mi ruke da ti dodam note

i onda! –

    po stubama u glavama

ustrčat će se snovi kao novi

noževi čežnje

    Iz njih

duboki hrastovi korali:

po drvenim dvoranama staroga Svijeta

šake po stolu tunike po plećima

    raspjevane ribe bez sjećanja sve

kao prva zora

s prvim zadnjim zvijezdama u očima

  
    DENGE MARSH

     

    „Red trombona, red tromblona.“

     

    Ovo je mjesto s kojeg se sve čuje

titraj čistih formi u vjetru:

    u šljunčanoj močvari goleme školjke

leže na svojem kraljevskom groblju

iskopanom davno u granitu

koji su divovski ratovi dubli 

    Vode oplakuju

trski prste

    Kad saslušaš si lice u zvučnom ogledalu

nešto zabruji na granici

pamćenja i očaja Prasak

    prošlosti nad obzorom i uši

pune se ratom: još

zveči kao čelične

ploče nad morem

    Stani u svijeni zaklon kleči

dok te ne poklopi betonski val

    U sumrak

palimo vatre, sjene se ugljene

izvijaju čudno

kao u pećini davno

pričama pred spavanje basove dodaje

tutnjanje bivših minobacača

    Vode oplakuju

Zemlji ljude

    Zadnje mlade majke zaspale u centru

(biseri u školjke). Toranj stubište Prasak

    plača kad šumovi u noći

poprijeko svijeta progovore rogom

  
    BRUCKNER EX MACHINA

     

    grad katedrala grad preko rijeke

otvara vrata svoje prazne ljuske

u crkvi je pucanje praskanje šapat

od jednog do drugog se bočnog oltara

rahitično križaju ruke mrtvaca

u sumrak u završnom ophodu tamjan

više ne lebdi u zraku lebde samo stupovi

svetišta. po pragovima šupljih

domova gore u brdima kapaju zvijezde

i kroz mrtvo granje šume tiho se žare

zajedno zalaz i najava milosti prodorne

i dokone. po pragovima praznog kolodvora

zvoni mesing tri do četiri vijeka nešto

se svira a onda se bedemu hrama u mraku

dodaju zvonik orgulje i zvona crvena i crna

i rogovi žestokih lovaca u noći

stresaju treštanjem paroške s jelena oni

kopaju puteve petama lovci ludi od vjere

u nastavak svijesti u izljeve smrti i vina

i ona se suluda objava ljubavi gradi

svuda pod svodovljem zemlje i zore

u stijene i stupove urasta oštro neumoljiva

poput božje milosti grmi u svitanje

valja niz timpane sreću niz litice gradove

  
    Hrđava kugla i dalje se vrti

    Ribe su nijeme

i kušaju uhom kako zrnca soli

ispunjaju ušća: svoju ikru u boli

sade u vrtove dna

gdje bobe metana

polaze gore

    U novom se mraku mrak grabi loncem

rashladnog tornja kraj mora:

    unutra huči i mršavu djecu

pritisak blago odvlači gore

da vide prije smrti

preko mora

    Tako sada dolazi zora –

mrtvoj se žabi otvara oko

    U desetom selu budi se odred

kosaca poviješću potpuno poništen:

    sjaje ko nekad antene nad brijegom a

kad na žito idu

    zimski im mimohod škrguće strništem

  
    KOSCI

     

    Bili su:

rijeka nasip stadion

propala plavetna bolnica trava

prije svega a tko ju je kosio?

Stoljeće prošlo pokosilo sve.

Pljeva je ostala

nošena kružno od Južnog

do Sjevernog križa u glavama po stranama

svetoga svijeta

od plastičnog mora do gorja od smeća.

Na povratku:

bezglasno siktanje kosa

paluca u mraku.

Trojica iz desetog sela

izašla nad brijeg. Slušano s nasipa

zadnji tihi ah planeta:

želi su polako, bez mesa u licu

Alnilam Alnitak Mintaka trojica

blještavoplavih i pjesma

drhtava kao kroz žicu

dalekovoda:

kose u posljednjim narodnim nošnjama

lipanjski vjetar im klepeće mošnjama

sve vam je to samo povratak ciklusa

i košnja i krave u krošnjama

  
    Uputim te: hodaj rubom

i ne diraj pejzaž, zasad je dosta,

vidjet ćeš sve.

Ledena magla se razišla sama

od sjene. Po sitnoj toplini znao sam tu si

no bitan nisi bio: bljesnulo je nebo.

Pucao je snijeg, pucao ravno

kao volja svemira, gore su se davno

rasule zvijezde, slika onog što je bilo što će biti –

pramenje, pramenje stvarnosti u noći

smrznuto u svijetlim poljanama mraka.

Svako nebo odjednom

bilo je nad nama. Svakim svijetom

hodali isti. Gledao sam sebe pod svjetlom gdje

gledam svjetlo iznad sebe

Lovca i Lava, Labuda i Rijeku.

Prštale su staze,

ježevi u tami pulsirali pod snijegom.

Svi smo znali biti sve

i tama je to, svjetlo je to za nas htjelo

sad.

  
    Od jutra, od vjetra

smrzavali se slojevi neba

neudahnutog zraka

    U sumrak

postali su leće

brušene ljuske od stakla

    Venera velika bliješti kroz vjetar

sunce slabog siječnja

jedva je skriva

    Kroz tanki zastor ljubičasto

zažarenog leda

upada u prvu večer

    Svemir prodire lakše u prozirnu

jabučicu Zemlju

izbuljenu strahom i skučenu u mraku

    U dnu mulja noći ono jedno žablje oko

